PMIndiaData/PMIndiaSum huggingface dataset:
ବିଶ୍ୱ ବାଣିଜ୍ୟ ସଂଗଠନରେ ଭାରତର ସ୍ଥାୟୀ ମିଶନ, ବାଣିଜ୍ୟ ଓ ନିବେଶ ଆଇନ କେନ୍ଦ୍ର (ଭାରତୀୟ ବିଦେଶ ବ୍ୟାପାର ସଂସ୍ଥାନ) ଓ ସେଣ୍ଟର ଫର ଟ୍ରେଡ ଆଣ୍ଡ ଇକୋନମିକ ଇଣ୍ଟେଗ୍ରେସନ (ଦ ଗ୍ରାଜୁଏଟ ଇନଷ୍ଟିଚ୍ୟୁଟ, ଜେନେଭା) ମଧ୍ୟରେ ହୋଇଥିବା ରାଜିନାମାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ବିଶ୍ୱ ବାଣିଜ୍ୟ ସଂଗଠନରେ ଭାରତର ସ୍ଥାୟୀ ମିଶନ (ପିଏମଆଇ), ଭାରତୀୟ ବିଦେଶ ବ୍ୟାପାର ସଂସ୍ଥାନର ବାଣିଜ୍ୟ ଓ ନିବେଶ ଆଇନ କେନ୍ଦ୍ର (ସିଟିଆଇଏଲ) ଓ ଦ ଗ୍ରାଜୁଏଟ ଇନଷ୍ଟିଚ୍ୟୁଟ ଅଫ ଇଣ୍ଟରନ୍ୟାସନାଲ ଆଣ୍ଡ ଡେଭେଲପମେଣ୍ଟ ଷ୍ଟଡିଜ, ଜେନେଭା ଅନ୍ତର୍ଗତ ସେଣ୍ଟର ଫର ଟ୍ରେଡ ଆଣ୍ଡ ଇକୋନମିକ ଇଣ୍ଟେଗ୍ରେସନ (ସିଟିଇଆଇ) ମଧ୍ୟରେ ସ୍ୱାକ୍ଷରିତ ହୋଇଥିବା ରାଜିନାମାକୁ ଅନୁମୋଦନ କରିଛନ୍ତି । ସୁଫଳ: ଦ ଗ୍ରାଜୁଏଟ ଇନଷ୍ଟିଚ୍ୟୁଟ ଅଫ ଇଣ୍ଟରନ୍ୟାସନାଲ ଆଣ୍ଡ ଡେଭେଲପମେଣ୍ଟ ଷ୍ଟଡିଜ, ଜେନେଭାର ସିଟିଇଆଇ ସହିତ ହୋଇଥିବା ରାଜିନାମା ଦ୍ୱାରା ଆନ୍ତର୍ଜାତିକ ବାଣିଜ୍ୟ ଓ ନିବେଶ ଆଇନ କ୍ଷେତ୍ରରେ ସିଟିଆଇଏଲ ଓ ବାଣିଜ୍ୟ ବିଭାଗର କର୍ମଚାରୀମାନଙ୍କୁ ଗୁରୁତ୍ୱପୂର୍ଣ୍ଣ ଶୈକ୍ଷିକ ଓ ଗବେଷଣା ସୁଯୋଗ ମିଳିବ । ଏହାସହିତ ରାଜିନାମା ଅନ୍ତର୍ଗତ ବାଣିଜ୍ୟ ବିଭାଗର ଅଧିକାରୀ, ସିଟିଆଇଏଲ ଗବେଷକ ଓ ଶିକ୍ଷାବିତମାନଙ୍କୁ ନେଇ ଆନ୍ତର୍ଜାତିକ ବାଣିଜ୍ୟର ସମକାଳୀନ ପ୍ରସଙ୍ଗ ଏବଂ ଆନ୍ତର୍ଜାତିକ ବାଣିଜ୍ୟ ଓ ନିବେଶ ଆଇନରେ ଭାରତର ସ୍ଥିତି ବଜାୟ ରଖିବାକୁ ଦକ୍ଷତା ନିର୍ମାଣ କାର୍ଯ୍ୟକ୍ରମ ଆୟୋଜିତ ହେବ । ସିଟିଇଆଇ ସହ ରାଜିନାମା ଅନ୍ତର୍ଗତ ପ୍ରସ୍ତାବିତ ସହଭାଗିତା ମୂଳତଃ ଶୈକ୍ଷିକ ହେବ । ଏହା ଅନ୍ତର୍ଗତ ସିଟିଆଇଏଲ, ବାଣିଜ୍ୟ ବିଭାଗ ଓ ଅନ୍ୟ ସରକାରୀ ସଂସ୍ଥାର କର୍ମଚାରୀଙ୍କ ସମେତ ଭାରତର ଗବେଷକ ଓ ଶିକ୍ଷାବିତମାନେ ଦକ୍ଷତା ନିର୍ମାଣ ଓ ଗବେଷଣାଭିତ୍ତିକ କାର୍ଯ୍ୟକ୍ରମର ସୁବିଧା ପାଇପାରିବେ । ଆନ୍ତର୍ଜାତିକ ବାଣିଜ୍ୟ ଆଲୋଚନା ଓ ବିବାଦ ସମାଧାନ କ୍ଷେତ୍ରରେ ବିଭିନ୍ନ ପ୍ରସଙ୍ଗରେ ଭାରତର ସ୍ଥିତି ମଜବୁତ କରିବାରେ ଏହା ସହାୟକ ହେବ । ବିବରଣୀ: ଭାରତ, ସୁଇଜରଲାଣ୍ଡ ଓ ଅନ୍ୟ ଦେଶର ଶିକ୍ଷାବିତ, ପେଶାଦାର, ଆଇନବିତ, ନୀତି ପ୍ରଣୟନକାରୀ ଓ ଛାତ୍ରଛାତ୍ରୀଙ୍କ ମଧ୍ୟରେ ସହଭାଗିତା ଦ୍ୱାରା ଆନ୍ତର୍ଜାତିକ ବାଣିଜ୍ୟ ଓ ନିବେଶ ଆଇନ ଏବଂ ସମ୍ୱନ୍ଧିତ ଆଗାମୀ ଓ ନୂଆ କ୍ଷେତ୍ରରେ ପ୍ରଯୁକ୍ତିଗତ ଓ ସୂକ୍ଷ୍ମ ବୋଧଗମ୍ୟତା ବିକଶିତ କରିବାରେ ସହାୟତା ମିଳିବ । ଏହି ରାଜିନାମା ତିନି ବର୍ଷ ପାଇଁ କାର୍ଯ୍ୟକାରୀ ରହିବ ।
ପ୍ରଧାନମନ୍ତ୍ରୀ ମହାରାଜା ସୁରଜମଲଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାରାଜା ସୁରଜମଲଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମହାନ ଯୋଦ୍ଧା ତଥା ଲୋକମାନଙ୍କ ପାଇଁ ନିଜ ଜୀବନକୁ ଉତ୍ସର୍ଗ କରିଥିବା ମହାରାଜା ସୁରଜମଲ ଜୀଙ୍କୁ ତାଙ୍କ ଜୟନ୍ତୀୟରେ ମୋର ଶତ ଶତ ପ୍ରଣାମ ।”
ରାଷ୍ଟ୍ରୀୟ ଯୁଦ୍ଧ ସ୍ମାରକ ଲୋକାର୍ପଣ ଅବସରରେ ପୂର୍ବତନ ସୈନିକଙ୍କୁ ଉଦବୋଧନ ଦେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀଠାରେ ରାଷ୍ଟ୍ରୀୟ ଯୁଦ୍ଧ ସ୍ମାରକ ସମର୍ପିତ କରିବା ପାଇଁ ଅଖଣ୍ଡଜ୍ୟୋତି ପ୍ରଜ୍ୱଳିତ କରିଛନ୍ତି । ଏହି ଅବସରରେ ସେ ସ୍ମାରକର ବିଭିନ୍ନ ବିଭାଗ ପରିଦର୍ଶନ କରିଥିଲେ । ଏହା ପୂର୍ବରୁ ପୂର୍ବତନ ସୈନିକମାନଙ୍କ ବିଶାଳ ରାଲିକୁ ସମ୍ବୋଧନ କରି ପ୍ରଧାନମନ୍ତ୍ରୀ କହିଥିଲେ ଯେ, ଲକ୍ଷ ଲକ୍ଷ ସୈନିକଙ୍କ ବୀରତ୍ୱ ଓ ସମର୍ପଣ ଯୋଗୁଁ ହିଁ ଭାରତୀୟ ସେନା ଆଜି ବିଶ୍ୱର ସବୁଠାରୁ ଶକ୍ତିଶାଳୀ ସେନା ଭାବେ ପରିଗଣିତ ହେଉଛି । ଶତ୍ରୁ ବିପକ୍ଷରେ ହେଉ କି ପ୍ରାକୃତିକ ବିପର୍ଯ୍ୟୟ ବେଳେ ହେଉ ସୈନିକମାନେ ସବୁବେଳେ ଆଗରେ ରହିଥାନ୍ତି । ପ୍ରଧାନମନ୍ତ୍ରୀ ପୁଲୱାମା ଆତଙ୍କବାଦୀ ଆକ୍ରମଣରେ ସହିଦ ସିଆରପିଏଫ ଯବାନଙ୍କ ବଳିଦାନକୁ ମନେ ପକାଇବା ସହ ଦେଶ ପାଇଁ ପ୍ରାଣୋତ୍ସର୍ଗ କରିଥିବା ସହିଦମାନଙ୍କୁ ଶ୍ରଦ୍ଧାଞ୍ଜଳି ଦେଇଥିଲେ । ବିଶ୍ୱରେ ଆଜି ନୂଆ ଭାରତର ଗୌରବ ବଢ଼ିଛି ଓ ଏଥିରେ ଦେଶର ସଶସ୍ତ୍ର ସେନାର ଅବଦାନ ଗୁରୁତ୍ୱପୂର୍ଣ୍ଣ । ରାଷ୍ଟ୍ରୀୟ ଯୁଦ୍ଧ ସ୍ମାରକ ବା ଜାତୀୟ ସମର ସ୍ମାରକ ସମର୍ପଣ କରି ପ୍ରଧାନମନ୍ତ୍ରୀ ଖୁସି ବ୍ୟକ୍ତ କରିଥିଲେ । ସୈନିକ ଓ ପୂର୍ବତନ ସୈନିକଙ୍କ ପାଇଁ “ୱାନ ରାଙ୍କ, ୱାନ ପେନସନ” ଲାଗୁ କରି କେନ୍ଦ୍ର ସରକାର ନିଜ ସଂକଳ୍ପ ପୂରଣ କରିଛନ୍ତି । ଓଆରଓପି ଲାଗୁ ହେବାରୁ ପେନସନରେ 40% ବୃଦ୍ଧି ଓ 2014 ତୁଳନାରେ ସେନା କର୍ମୀଙ୍କ ବେତନରେ 55% ବୃଦ୍ଧି ହୋଇଛି ବୋଲି ପ୍ରଧାନମନ୍ତ୍ରୀ କହିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ ସୁପର ସ୍ପେଶାଲିଟି ହସ୍ପିଟାଲ ପାଇଁ ହେଉଥିବା ଦାବି ସଂପର୍କରେ ଉଲ୍ଲେଖ କରିବା ସହ ତିନିଟି ସୁପର ସ୍ପେଶାଲିଟି ହସ୍ପିଟାଲ ପ୍ରତିଷ୍ଠା ପାଇଁ ଘୋଷଣା କରିଛନ୍ତି । ସଶସ୍ତ୍ର ସେନା ପ୍ରତି ସରକାରଙ୍କ ଆଭିମୁଖ୍ୟ ସଂପର୍କରେ କିଛି ଉଦାହରଣ ଦେବା ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ, ସେନା ଦିବସ, ନୌସେନା ଦିବସ ଓ ବାୟୁସେନା ଦିବସ ଅବସରରେ ସେନା କର୍ମଚାରୀମାନଙ୍କୁ ଅଭିନବ ପ୍ରୟୋଗ ପାଇଁ ପ୍ରୋତ୍ସାହିତ କରାଯାଉଛି । 15 ଅଗଷ୍ଟ, 2017ରେ ଲଞ୍ଚ ହୋଇଥିବା ବୀରତା ପୁରସ୍କାର ପୋର୍ଟାଲ ସଂପର୍କରେ ସେ ସୂଚନା ଦେଇଛନ୍ତି । ମହିଳାମାନେ ଏବେ ଫାଇଟର ପାଇଲଟ ହେବାର ସୁଯୋଗ ପାଉଛନ୍ତି ବୋଲି ସେ କହିଛନ୍ତି । ସର୍ଟ ସର୍ଭିସ କମିଶନରେ ଥିବା ମହିଳାମାନଙ୍କୁ ପୁରୁଷ ସହକର୍ମୀଙ୍କ ସମକକ୍ଷ ସ୍ଥାୟୀ କମିଶନ ପାଇଁ ସୁଯୋଗ ମିଳୁଛି । ପ୍ରତିରକ୍ଷା ସାମଗ୍ରୀ କ୍ରୟର ଇକୋ-ବ୍ୟବସ୍ଥା ବଦଳାଇବା କାର୍ଯ୍ୟକ୍ରମ ଆରମ୍ଭ ହୋଇଛି । ପାରଦର୍ଶିତା ଓ ସମସ୍ତଙ୍କୁ ସମାନ ସୁଯୋଗ ପ୍ରଦାନ ସରକାରଙ୍କ ଆଭିମୁଖ୍ୟ ବୋଲି ପ୍ରଧାନମନ୍ତ୍ରୀ କହିବା ସହ “ମେକ୍ ଇନ ଇଣ୍ଡିଆ”କୁ ଗୁରୁତ୍ୱ ଦେଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ, ଭାରତୀୟ ସେନା ଜାତିସଂଘର 70 ପ୍ରମୁଖ ଶାନ୍ତି ମିଶନରୁ ପ୍ରାୟ 50ଟିରେ ଭାଗ ନେଇଛି ଓ ପ୍ରାୟ ଦୁଇ ଲକ୍ଷ ସୈନିକ ଏସବୁ ଅପରେସନରେ ଭାଗ ନେଇଛନ୍ତି । 2016 ମସିହାରେ ଭାରତୀୟ ନୌସେନା ଦ୍ୱାରା ଆୟୋଜିତ ଅନ୍ତର୍ଜାତିକ ଫ୍ଲିଟ ରିଭ୍ୟୁରେ 50ଟି ଦେଶର ନୈାସେନା ଭାଗ ନେଇଥିଲେ । ଆମ ସଶସ୍ତ୍ର ସେନା ପ୍ରତିବର୍ଷ ପ୍ରାୟ 10ଟି ବଡ ଧରଣର ଅଭ୍ୟାସ ବନ୍ଧୁ ଦେଶମାନଙ୍କ ସହ ମିଶି କରୁଛି ବୋଲି ସେ କହିଛନ୍ତି । ଭାରତର ସାମରିକ ଶକ୍ତି ଓ ଆନ୍ତର୍ଜାତିକ ଭାଗୀଦାରି ଯୋଗୁଁ ଭାରତ ମହାସାଗରରେ ଦସ୍ୟୁ ଉପଦ୍ରବ ଅନେକାଂଶରେ କମିଛି ବୋଲି ପ୍ରଧାନମନ୍ତ୍ରୀ କହିଛନ୍ତି । 1.86 ଲକ୍ଷ ବୁଲେଟ ପ୍ରୁଫ ଜ୍ୟାକେଟ ପାଇଁ ଭାରତୀୟ ସେନାର ଦୀର୍ଘ ଦିନର ଦାବି ସଂପର୍କରେ ସେ କହିଛନ୍ତି ଯେ, କେନ୍ଦ୍ର ସରକାର ବିଗତ ସାଢ଼େ ଚାରି ବର୍ଷରେ 2.30 ଲକ୍ଷ ବୁଲେଟ ପ୍ରୁଫ ଜ୍ୟାକେଟ କିଣି ସାରିଛନ୍ତି । କେନ୍ଦ୍ର ସରକାର ଭାରତୀୟ ସେନା ପାଇଁ ଅତ୍ୟାଧୁନିକ ଏୟାରକ୍ରାଫ୍ଟ, ହେଲିକପ୍ଟର, ବୁଡାଜାହାଜ, ଜାହାଜ ଓ ଅସ୍ତ୍ରଶସ୍ତ୍ର ମଞ୍ଜୁର କରିଛନ୍ତି । ବହୁ ଦିନରୁ ହୋଇ ଆସୁଥିବା ଦାବିଗୁଡ଼ିକୁ ଜାତୀୟ ସ୍ୱାର୍ଥକୁ ଦୃଷ୍ଟିରେ ରଖି ପୂରଣ କରାଯାଇଛି । ରାଷ୍ଟ୍ରୀୟ ଯୁଦ୍ଧ ସ୍ମାରକ ଭଳି ଜାତୀୟ ପୁଲିସ ସ୍ମାରକ ମଧ୍ୟ ନିର୍ମାଣ ହୋଇଛି । ସର୍ଦ୍ଦାର ପଟେଲ, ବାବାସାହେବ ଆମ୍ବେଦକର ଓ ନେତାଜୀ ସୁଭାଷ ଚନ୍ଦ୍ର ବୋଷଙ୍କ ଭଳି ମହାନ ଜାତୀୟ ନେତାଙ୍କୁ ସ୍ୱୀକୃତି ମିଳିଛି ବୋଲି ପ୍ରଧାନମନ୍ତ୍ରୀ କହିଛନ୍ତି । ଏହି ଅବସରରେ ଦେଶର ସ୍ୱାର୍ଥକୁ ଦୃଷ୍ଟିରେ ରଖି କେନ୍ଦ୍ର ସରକାର ନିଷ୍ପତ୍ତି ନେବା ଜାରି ରଖିବେ ବୋଲି ସେ କହିଛନ୍ତି ।
ମହାତ୍ମା ଗାନ୍ଧୀ, ଲାଲ ବାହାଦୁର ଶାସ୍ତ୍ରୀଙ୍କ ଜନ୍ମ ବାର୍ଷିକୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ମହାତ୍ମା ଗାନ୍ଧୀ ଏବଂ ଲାଲ ବାହାଦୁର ଶାସ୍ତ୍ରୀଙ୍କ ଜନ୍ମ ବାର୍ଷିକୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜଣାଇଛନ୍ତି । “ଗାନ୍ଧୀ ଜୟନ୍ତୀ ଅବସରରେ ରାଷ୍ଟ୍ରପିତାଙ୍କୁ ଶତ ଶତ ପ୍ରଣାମ । ଆଜିଠାରୁ ଆମେ ପୂଜ୍ୟ ବାପୁଙ୍କ 150ତମ ଜୟନ୍ତୀ ବର୍ଷରେ ପ୍ରବେଶ କରୁଛେ । ତାଙ୍କର ସ୍ଵପ୍ନକୁ ପୁରା କରିବା ଲାଗି ଆମ ସମସ୍ତଙ୍କ ପାଖରେ ବହୁତ ବଡ ସୁଯୋଗ ରହିଛି । ସୌମ୍ୟ ବ୍ୟକ୍ତିତ୍ଵ, କୁଶଳ ନେତୃତ୍ଵ ଏବଂ ଦୃଢ ଇଚ୍ଛାଶକ୍ତିର ପ୍ରତୀକ ଭାବେ ପରିଚିତ ଲାଲ ବାହାଦୂର ଶାସ୍ତ୍ରୀଙ୍କ ଜୟନ୍ତୀରେ ବିନମ୍ର ଶ୍ରଦ୍ଧାଞ୍ଜଳି”, ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଆନ୍ତର୍ଜାତିକ ବ୍ୟାଘ୍ର ଦିବସ ଅବସରରେ ବ୍ୟାଘ୍ର ସଂରକ୍ଷଣବିତଙ୍କ ଉଦ୍ୟମକୁ ପ୍ରଧାନମନ୍ତ୍ରୀଙ୍କ ପ୍ରଶଂସା

ଆନ୍ତର୍ଜାତିକ ବ୍ୟାଘ୍ର ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବ୍ୟାଘ୍ର ସଂରକ୍ଷଣବିତଙ୍କ ଉଦ୍ୟମକୁ ପ୍ରଶଂସା କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଆନ୍ତର୍ଜାତିକ ବ୍ୟାଘ୍ର ଦିବସରେ ବାଘ ସଂରକ୍ଷଣ ପାଇଁ ପ୍ରୟାସ କରୁଥିବା ବ୍ୟକ୍ତିମାନଙ୍କୁ ପ୍ରଶଂସା କରୁଛି । ଭାରତରେ ୭୫ ହଜାର ବର୍ଗ କିଲୋମିଟରରୁ ଅଧିକ ଅଞ୍ଚଳରେ ୫୨ ବ୍ୟାଘ୍ର ଅଭୟାରଣ୍ୟ ରହିଛି ଜାଣି ଆପଣମାନେ ଗର୍ବିତ ହେବେ । ସ୍ଥାନୀୟ ଅଧିବାସୀଙ୍କୁ ବ୍ୟାଘ୍ର ସଂରକ୍ଷଣରେ ସାମିଲ କରିବାକୁ ଅଭିନବ ଉଦ୍ୟମ କରାଯାଉଛି ।”
ଶ୍ରୀଲଙ୍କାର ଅର୍ଥମନ୍ତ୍ରୀ, ମହାମହିମ ବାସିଲ୍ ରାଜପକ୍ଷ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହିତ ସାକ୍ଷାତ କରିଛନ୍ତି

ଶ୍ରୀଲଙ୍କାର ଅର୍ଥମନ୍ତ୍ରୀ, ମାନ୍ୟବର ବାସିଲ୍ ରାଜପକ୍ଷ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହିତ ନୂଆ ଦିଲ୍ଲୀ ଠାରେ ସାକ୍ଷାତ କରିଛନ୍ତି। ଦ୍ୱିପାକ୍ଷିକ ଅର୍ଥନୈତିକ ସହଯୋଗ ବୃଦ୍ଧି ପାଇଁ ଉଭୟ ଦେଶ ଗ୍ରହଣ କରୁଥିବା ପଦକ୍ଷେପ ସମ୍ପର୍କରେ ଅର୍ଥମନ୍ତ୍ରୀ ରାଜପକ୍ଷ ପ୍ରଧାନମନ୍ତ୍ରୀଙ୍କୁ ଅବଗତ କରାଇଛନ୍ତି ଏବଂ ଶ୍ରୀଲଙ୍କାର ଅର୍ଥନୀତି ପାଇଁ ଭାରତ ସମର୍ଥନ କରିଥିବାରୁ ତାଙ୍କୁ ଧନ୍ୟବାଦ ଜଣାଇଛନ୍ତି। ଭାରତର ‘ପଡ଼ୋଶୀ ପ୍ରଥମ’ନୀତିରେ ଶ୍ରୀଲଙ୍କା ପ୍ରମୁଖ ଭୂମିକା ଗ୍ରହଣ କରିଛି ଏବଂ ଏହାର ଏସ.ଏ.ଜି.ଏ.ଆର (ସିକ୍ୟୁରିଟି ଆଣ୍ଡ ଗ୍ରୋଥ୍‌ ଫର୍ ଅଲ୍ ଇନ୍ ଦ ରିଜିୟନ) ନୀତି ସମ୍ପର୍କରେ ପ୍ରଧାନମନ୍ତ୍ରୀ କହିଛନ୍ତି। ସେ କହିଛନ୍ତି ଯେ ଶ୍ରୀଲଙ୍କାର ବନ୍ଧୁତ୍ୱପୂର୍ଣ୍ଣ ଲୋକଙ୍କ ସହ ଭାରତ ସର୍ବଦା ରହିବ। ଏହି ଅବସରରେ ଅର୍ଥମନ୍ତ୍ରୀ ରାଜପକ୍ଷ ସାଂସ୍କୃତିକ କ୍ଷେତ୍ର ସମେତ ଉଭୟ ଦେଶ ମଧ୍ୟରେ ଲୋକଙ୍କ ମଧ୍ୟରେ ସମ୍ପର୍କକୁ ସ୍ଵଦୃଢ଼ କରିବାକୁ ଆଗ୍ରହ ପ୍ରକାଶ କରିଛନ୍ତି। ମିଳିତ ପ୍ରୋତ୍ସାହନ ମାଧ୍ୟମରେ ବୁଦ୍ଧ ଏବଂ ରାମାୟଣ ପର୍ଯ୍ୟଟନ ସର୍କିଟର ଉନ୍ନତିକରଣ ଦ୍ବାରା ପର୍ଯ୍ୟଟକଙ୍କ ସଂଖ୍ୟା ବୃଦ୍ଧି ହେବାର ସମ୍ଭାବନାକୁ ପ୍ରଧାନମନ୍ତ୍ରୀ ସୂଚିତ କରିଛନ୍ତି।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ଇରାନ ଇସଲାମିକ୍ ରିପବ୍ଲିକର ବୈଦେଶିକ ମନ୍ତ୍ରୀ

ଭାରତକୁ ସରକାରୀ ଗସ୍ତରେ ଆସିଥିବା ଇରାନ ଇସଲାମିକ୍ ରିପବ୍ଲିକର ବୈଦେଶିକ ମନ୍ତ୍ରୀ ମାନ୍ୟବର ହୁସେନ ଅମିରାବଦୋଲହାଁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସୌଜନ୍ୟମୂଳକ ସାକ୍ଷାତ କରିଛନ୍ତି । ମାନ୍ୟଗଣ୍ୟ ବ୍ୟକ୍ତିଙ୍କୁ ସ୍ୱାଗତ କରି ପ୍ରଧାନମନ୍ତ୍ରୀ ଭାରତ ଏବଂ ଇରାନ ମଧ୍ୟରେ ଦୀର୍ଘ ଦିନ ଧରି ଚାଲିଆସୁଥିବା ସଭ୍ୟତା ଏବଂ ସାଂସ୍କୃତିକ ସମ୍ପର୍କକୁ ସ୍ମରଣ କରିଥିଲେ । ଚାଲିଥିବା ଦ୍ୱିପାକ୍ଷିକ ସହଯୋଗ ପଦକ୍ଷେପ ଉପରେ ଦୁଇ ନେତା ଆଲୋଚନା କରିଛନ୍ତି । ପ୍ରଧାନମନ୍ତ୍ରୀ ଜୋର ଦେଇ କହିଛନ୍ତି ଯେ କୋଭିଡ ପରବର୍ତ୍ତୀ ସମୟରେ ବିନିମୟକୁ ତ୍ୱରାନ୍ୱିତ କରିବା ପାଇଁ ଉଭୟ ଦେଶ କାର୍ଯ୍ୟ କରିବା ଉଚିତ । ପ୍ରଧାନମନ୍ତ୍ରୀ ଇରାନର ବୈଦେଶିକ ମନ୍ତ୍ରୀଙ୍କୁ ମଧ୍ୟ ତାଙ୍କର ମାନ୍ୟବର ରାଷ୍ଟ୍ରପତି ଇବ୍ରାହିମ ରାଇସିଙ୍କୁ ଶୁଭେଚ୍ଛା ଜଣାଇବାକୁ ଅନୁରୋଧ କରିଥିଲେ ଏବଂ ଶୀଘ୍ର ଇରାନର ରାଷ୍ଟ୍ରପତିଙ୍କୁ ଭେଟିବାକୁ ଆଗ୍ରହ ପ୍ରକାଶ କରିଥିଲେ ।
ଏମ୍ସରେ ଗୁରୁତ୍ୱପୂର୍ଣ୍ଣ ପ୍ରକଳ୍ପସମୂହର ଲୋକାର୍ପଣ, ଭିତ୍ତିପ୍ରସ୍ତର ସ୍ଥାପନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 29 ଜୁନ, 2018ରେ ନୂଆଦିଲ୍ଲୀର ଅଖିଳ ଭାରତୀୟ ଆୟୁର୍ବିଜ୍ଞାନ ସଂସ୍ଥାନ (ଏମ୍ସ) ପରିଦର୍ଶନରେ ଯିବେ । ପ୍ରଧାନମନ୍ତ୍ରୀ ଏମ୍ସରେ ବୟୋବୃଦ୍ଧଙ୍କ ପାଇଁ ରାଷ୍ଟ୍ରୀୟ କେନ୍ଦ୍ରର ଭିତ୍ତିପ୍ରସ୍ତର ସ୍ଥାପନ କରିବେ । ଏଠାରେ ବୟୋବୃଦ୍ଧମାନଙ୍କୁ ବହୁ ବିଶେଷତାପୂର୍ଣ୍ଣ ଚିକିତ୍ସା ସେବା ପ୍ରଦାନ କରାଯିବ । ଜେନେରାଲ ୱାର୍ଡ ପାଇଁ ଏଥିରେ 200 ଶଯ୍ୟା ସୁବିଧା ରଖାଯିବ । ଏହି ସମାରୋହରେ ପ୍ରଧାନମନ୍ତ୍ରୀ ସଫଦରଜଙ୍ଗ ଡାକ୍ତରଖାନାର 555 ଶଯ୍ୟା ବିଶିଷ୍ଟ ସୁପର ସ୍ପେସାଲିଟି ବ୍ଳକର ମଧ୍ୟ ଉଦଘାଟନ କରିବେ । ପ୍ରଧାନମନ୍ତ୍ରୀ ସଫଦରଜଙ୍ଗ ଡାକ୍ତରଖାନାରେ 500 ଶଯ୍ୟା ବିଶିଷ୍ଟ ନୂତନ ଜରୁରୀକାଳୀନ ବ୍ଲକ, ଏମ୍ସରେ 300 ଶଯ୍ୟା ବିଶିଷ୍ଟ ପାୱାର ଗ୍ରୀଡ ବିଶ୍ରାମ ସଦନ ତଥା ଏମ୍ସ, ଆନସାରୀ ନଗର ଏବଂ ଟ୍ରାଉମା କେନ୍ଦ୍ର ମଧ୍ୟରେ ଯାନବାହନ ଯିବାଆସିବା ପାଇଁ ନିର୍ମିତ ଏକ ସୁଡଙ୍ଗକୁ ଲୋକାର୍ପଣ କରିବେ ।
ଭାରତ-ଇଥିଓପିଆ ସୂଚନା, ଯୋଗାଯୋଗ, ଗଣମାଧ୍ୟମ କ୍ଷେତ୍ରରେ ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ଭାରତ ଏବଂ ଇଥିଓପିଆ ମଧ୍ୟରେ ସୂଚନା, ଯୋଗାଯୋଗ ଏବଂ ଗଣମାଧ୍ୟମ କ୍ଷେତ୍ରରେ ସହଯୋଗ ପାଇଁ ସ୍ୱାକ୍ଷରିତ ବୁଝାମଣାପତ୍ରକୁ ଅନୁମୋଦନ ମିଳିଛି । ଏହି ବୁଝାମଣାପତ୍ରର ଉଦ୍ଦେଶ୍ୟ ହେଉଛି ଦୁଇ ଦେଶ ମଧ୍ୟରେ ସୂଚନା, ଯୋଗାଯୋଗ ଏବଂ ଗଣମାଧ୍ୟମର ବୃଦ୍ଧି ପାଉଥିବା ପ୍ରଭାବକୁ ସୂଚନାର ପ୍ରସାର ଉପଯୋଗ କରିବା ଏବଂ ଦୁଇ ଦେଶର ସାମଗ୍ରୀକ ବିକାଶ ପାଇଁ ଏହାର ବ୍ୟବହାର କରିବା । ଏହା ବିନିମୟ କାର୍ଯ୍ୟକ୍ରମଗୁଡ଼ିକ ମାଧ୍ୟମରେ ନାଗରିକ ଠାରୁ ନାଗରିକ ସମ୍ପର୍କକୁ ପ୍ରୋତ୍ସାହିତ କରିବ । ଏହା ମଧ୍ୟ ଦୁଇ ଦେଶ ମଧ୍ୟରେ ସୂଚନା, ଯୋଗାଯୋଗ ଏବଂ ଗଣମାଧ୍ୟମ କ୍ଷେତ୍ରରେ ଶ୍ରେଷ୍ଠ ପ୍ରଚଳନ ଏବଂ ନବସୃଜନ ଆଦାନପ୍ରଦାନର ସୁଯୋଗ ସୃଷ୍ଟି କରିବ । ଏହି ବୁଝାମଣାପତ୍ର ଦ୍ୱାରା ରେଡିଓ, ମୁଦ୍ରଣ ଗଣମାଧ୍ୟମ, ଟେଲିଭିଜନ, ସୋସିଆଲ ମିଡିଆ ଭଳି ଗଣଯୋଗାଯୋଗ ମାଧ୍ୟମରେ ଆଦି କ୍ଷେତ୍ରରେ ସହଯୋଗକୁ ପ୍ରୋତ୍ସାହନ ମିଳିବ ଏବଂ ଦୁଇ ଦେଶ ମଧ୍ୟରେ ଜନସାଧାରଣଙ୍କ ପ୍ରତି ଉତ୍ତରଦାୟିତ୍ୱର ଅଧିକ ସୁଯୋଗ ମଧ୍ୟ ସୃଷ୍ଟି କରିବ । ଏହି ବୁଝାମଣାପତ୍ର ସଂସ୍ଥାଗତ ଫ୍ରେମୱାର୍କ ମାଧ୍ୟମରେ ଦୁଇ ଦେଶ ମଧ୍ୟରେ ପ୍ରତିନିଧିମଣ୍ଡଳର ବିନିମୟ, ସେମାନଙ୍କୁ ସର୍ବୋତ୍ତମ ପଦ୍ଧତିରୁ ଶିକ୍ଷା ହାସଲ କରିବା, ସମନତା ଏବଂ ସମ୍ପୂର୍ଣ୍ଣତାର ସୁଯୋଗ ଉପଲବ୍ଧ କରାଇବ ।
ଖ୍ରୀଷ୍ଟମାସ ଅବସରରେ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଖ୍ରୀଷ୍ଟମାସ ଅବସରରେ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । “ମେରୀ ଖ୍ରୀଷ୍ଟମାସ ! ଯୀଶୁ ଖ୍ରୀଷ୍ଟଙ୍କ ଜୀବନୀ ଓ ବାଣୀକୁ ଆମେ ସ୍ମରଣ କରିବା ସହିତ ପାଳନ କରୁଛେ । ତାଙ୍କର ଶାନ୍ତି, ଏକତା ଓ ଅନୁକମ୍ପାର ବାର୍ତ୍ତା ଆମ ସମସ୍ତଙ୍କୁ ଅନୁପ୍ରାଣିତ କରୁଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀ କୃଷି ସିଂଚାଇ ଯୋଜନା,

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କେନ୍ଦ୍ର ସରକାରଙ୍କ ଅଗ୍ରଣୀ ଜଳସେଚନ କାର୍ଯ୍ୟକ୍ରମ – “ପ୍ରଧାନମନ୍ତ୍ରୀ କୃଷି ସିଂଚାଇ ଯୋଜନା”ର ଅଗ୍ରଗତି ନେଇ ସମୀକ୍ଷା କରିଛନ୍ତି । ବୈଠକରୁ ମିଳିଥିବା ସୂଚନା ଅନୁଯାୟୀ ନିର୍ମାଣାଧିନ ଥିବା ମୋଟ 99 ଟି ଅଗ୍ରାଧିକାର ଜଳସେଚନ ପ୍ରକଳ୍ପ ମଧ୍ୟରୁ 21ଟି ର କାର୍ଯ୍ୟ ଆସନ୍ତା ଜୁନ 2017 ସୁଦ୍ଧା ସମ୍ପୂର୍ଣ୍ଣ ହେବ । ଏଗୁଡିକ ସମ୍ପୂର୍ଣ୍ଣ ହେଲେ ଆଉ 5.22 ଲକ୍ଷ ହେକ୍ଟର ଜମିକୁ ଜଳସେଚନର ସୁବିଧା ମିଳିବ । ଓଡିଶା, ମଧ୍ୟପ୍ରଦେଶ ଓ ମହାରାଷ୍ଟ୍ରର 45 ଟି ଅଗ୍ରାଧିକାର ଜଳସେଚନ ପ୍ରକଳ୍ପର କାର୍ଯ୍ୟ ସୂଚାରୁ ରୂପେ ଚାଲିଛି । ଏଗୁଡିକର କାର୍ଯ୍ୟ ନିର୍ଦ୍ଧାରିତ ସମୟ ପୂର୍ବରୁ ଶେଷ ହୋଇଯିବ ବୋଲି ବୈଠକରେ ପ୍ରଧାନମନ୍ତ୍ରୀଙ୍କୁ ଅବଗତ କରାଯାଇଥିଲା । ସମୀକ୍ଷା କାଳରେ ପ୍ରଧାନମନ୍ତ୍ରୀ ଆଗାମୀ ଜଳସେଚନ ପ୍ରକଳ୍ପଗୁଡିକ କାର୍ଯ୍ୟକାରୀ କରିବା ବେଳେ ଡ୍ରିପ ଓ ସୁକ୍ଷ୍ମ ଜଳସେଚନ ବ୍ୟବସ୍ଥା ଉପରେ ଅଧିକ ଧ୍ୟାନ ଦେବାକୁ ବିଭାଗୀୟ ଅଧିକାରୀମାନଙ୍କୁ କହିଥିଲେ । ସେଚ ପ୍ରକଳ୍ପର ଆଗୁଆ ଅଂଚଳରେ ସୁଷମ ଜଳ ବ୍ୟବହାର ଓ ପରିଚାଳନା ତଥା ବହୁବିଧ ଚାଷ ପ୍ରଣାଳୀ ଉପରେ ଗୁରୁତ୍ୱ ଦେଇ ପଦକ୍ଷେପ ନେବା ସହ ସମ୍ପୃକ୍ତ ବିଭାଗ, କୃଷି ବିଜ୍ଞାନ କେନ୍ଦ୍ର ଏବଂ କୃଷି ବିଶ୍ୱବିଦ୍ୟାଳୟଗୁଡିକ ମଧ୍ୟରେ ଉତ୍ତମ ସମନ୍ୱୟ ରକ୍ଷା ଉପରେ ପ୍ରଧାନମନ୍ତ୍ରୀ ଗୁରୁତ୍ୱ ଦେଇଥିଲେ । ପ୍ରଧାନମନ୍ତ୍ରୀ କୃଷି ସିଂଚାଇ ଯୋଜନାର ଫଳପ୍ରଦ କାର୍ଯ୍ୟାନ୍ୱୟନ ପାଇଁ ବିଭାଗୀୟ ଅଧିକାରୀମାନେ ଏହି ଯୋଜନାର ସାମଗ୍ରୀକ ଦୃଷ୍ଟିକୋଣ ବିଚାରକୁ ନେଇ ପଦକ୍ଷେପ ଗ୍ରହଣ କରିବାକୁ ପରାମର୍ଶ ଦେଇଥିଲେ । ଦେଶରେ ଜଳସେଚନ ପ୍ରକଳ୍ପଗୁଡିକର ଅଗ୍ରଗତି ଯାଞ୍ଚ କରିବା ଲାଗି ମହାକାଶ ବିଜ୍ଞାନ ସଂକ୍ରାନ୍ତ ଆଧୁନିକ ଜ୍ଞାନ କୌଶଳମାନ ଉପଯୋଗ କରାଯିବା ଉପରେ ସେ ଗୁରୁତ୍ୱ ଦେଇଥିଲେ । ସମୀକ୍ଷା ବୈଠକରେ ସମ୍ପୃକ୍ତ ମନ୍ତ୍ରଣାଳୟ, ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଏବଂ ନୀତି ଆୟୋଗର ବରିଷ୍ଠ ଅଧିକାରୀମାନେ ଅଂଶଗ୍ରହଣ କରିଥିଲେ ।
ୱାର୍ଦ୍ଧାର ଅନଗ୍ରସର ବର୍ଗର ଛାତ୍ରଛାତ୍ରୀଙ୍କୁ ଭେଟିଲେ ପ୍ରଧାନମନ୍ତ୍ରୀ

ମହାରାଷ୍ଟ୍ରର ୱାର୍ଦ୍ଧା ଅଂଚଳରୁ ଅନଗ୍ରସର ବର୍ଗର ଏକ ଛାତ୍ରଛାତ୍ରୀ ଗୋଷ୍ଠୀ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଏହି ଛାତ୍ର ଗୋଷ୍ଠୀ “ସପନେ ସଚ୍ଚ ହୁଏ” କାର୍ଯ୍ୟକ୍ରମର ଅଂଶସ୍ୱରୂପ ଦିଲ୍ଲୀ ପରିଦର୍ଶନରେ ଆସିଥିଲେ । ସେମାନଙ୍କ ଦିଲ୍ଲୀ ପରିଦର୍ଶନ କାର୍ଯ୍ୟକ୍ରମକୁ ଏକ ସେବା ସଂସ୍ଥା ଆୟୋଜନ କରିଥିଲା ।
ଭୋପାଳରେ ଜାତୀୟ ମାନସିକ ସ୍ୱାସ୍ଥ୍ୟ ପୁନର୍ବାସ ସଂସ୍ଥାନ ଖୋଲିବା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଭୋପାଳରେ ଏକ ଜାତୀୟ ମାନସିକ ସ୍ୱାସ୍ଥ୍ୟ ପୁନର୍ବାସ ସଂସ୍ଥାନ (ଏନଆଇଏମଏଚଆର) ଖୋଲିବା ପ୍ରସ୍ତାବକୁ ମଞ୍ଜୁର କରିଛନ୍ତି । ଏହି ସଂସ୍ଥା ଭିନ୍ନକ୍ଷମ ଜନ ସଶକ୍ତିକରଣ ବିଭାଗ ଅଧୀନରେ ଏକ ସୋସାଇଟି ରୂପରେ ସୋସାଇଟିଜ ରେଜିଷ୍ଟ୍ରେସନ ଆଇନ, 1860 ଅନ୍ତର୍ଗତ ପ୍ରତିଷ୍ଠା କରାଯିବ । ପ୍ରଥମ ତିନି ବର୍ଷରେ ଏହି ପ୍ରକଳ୍ପ ଲାଗି 179.5 କୋଟି ଟଙ୍କା ଖର୍ଚ୍ଚ କରାଯିବ । ଏଥିରେ 128.54 କୋଟି ଟଙ୍କାର ଅଣ-ପୁନଃପୌନିକ ବ୍ୟୟ ଏବଂ 51 କୋଟି ଟଙ୍କା ପୁନଃପୌନିକ ବ୍ୟୟ ସାମିଲ ରହିଛି । କ୍ୟାବିନେଟ ଏହି ସଂସ୍ଥାନ ଲାଗି ଯୁଗ୍ମ ସଚିବ ସ୍ତରର ତିନୋଟି ପଦବୀ ଗଠନ ଲାଗି ଅନୁମତି ଦେଇଛନ୍ତି । ଏଥିରେ ଗୋଟିଏ ନିର୍ଦ୍ଦେଶକ ପଦବୀ ବ୍ୟତୀତ ଦୁଇଟି ପ୍ରଫେସର ପଦବୀ ରହିଛି । ମାନସିକ ଭାବେ ରୋଗଗ୍ରସ୍ତ ବ୍ୟକ୍ତିଙ୍କ ଥଇଥାନ ବ୍ୟବସ୍ଥା କରିବା, ମାନସିକ ସ୍ୱାସ୍ଥ୍ୟ ପୁନର୍ବାସ କ୍ଷେତ୍ରରେ ଦକ୍ଷତା ବିକାଶ ଏବଂ ମାନସିକ ସ୍ୱାସ୍ଥ୍ୟ ପୁନର୍ବାସ ଲାଗି ନୀତି ପ୍ରଣୟନ କରିବା ଏବଂ ଗବେଷଣାକୁ ପ୍ରୋତ୍ସାହନ ଦେବା ଏନଆଇଏମଏଚଆରର ମୁଖ୍ୟ ଉଦ୍ଦେଶ୍ୟ । ସଂସ୍ଥାନରେ 9ଟି ବିଭାଗ ଏବଂ କେନ୍ଦ୍ର ରହିବ । ଏଥିରେ ମାନସିକ ସ୍ୱାସ୍ଥ୍ୟ ପୁନର୍ବାସ କ୍ଷେତ୍ରରେ 12ଟି ବିଷୟରେ ଡିପ୍ଲୋମା, ସାର୍ଟିଫିକେଟ, ସ୍ନାତକ, ସ୍ନାତକୋତର ଏବଂ ଏମଫିଲ ଡିଗ୍ରୀ ସହିତ 12 ପ୍ରକାରର ପାଠ୍ୟକ୍ରମ ରହିବ । 5 ବର୍ଷ ମଧ୍ୟରେ ଏହି ସଂସ୍ଥାନରେ ବିଭିନ୍ନ ବିଷୟରେ ନାମ ଲେଖାଇବା ପାଇଁ ଛାତ୍ରଛାତ୍ରୀଙ୍କ ସଂଖ୍ୟା 400ରୁ ଅଧିକ ହେବାର ସମ୍ଭାବନା ରହିଛି । ମଧ୍ୟପ୍ରଦେଶ ସରକାର ଏହି ସଂସ୍ଥାନ ଲାଗି ଭୋପାଳରେ 5 ଏକର ଜମି ଦେଇଛନ୍ତି । ଏହି ସଂସ୍ଥାନ ଦୁଇଟି ପର୍ଯ୍ୟାୟରେ ତିନି ବର୍ଷ ମଧ୍ୟରେ ନିର୍ମିତ ହୋଇ ପ୍ରସ୍ତୁତ ହୋଇଯିବ । ପ୍ରଥମ ଦୁଇ ବର୍ଷ ମଧ୍ୟରେ ସଂସ୍ଥାନର ନିର୍ମାଣ କାର୍ଯ୍ୟ ଏବଂ ବିଦ୍ୟୁତ ସଂଯୋଗ କାର୍ଯ୍ୟ ସମ୍ପୂର୍ଣ୍ଣ କରିଦିଆଯିବ । ଯେପର୍ଯ୍ୟନ୍ତ ଭବନ ନିର୍ମାଣ କାମ ଜାରି ରହିଛି ସେ ପର୍ଯ୍ୟନ୍ତ ସଂସ୍ଥାନ ସାର୍ଟିଫିକେଟ ଏବଂ ଡିପ୍ଲୋମା ପାଠ୍ୟକ୍ରମ ଚଳାଇବା ଲାଗି ଏବଂ ଓପିଡି ସେବା ପ୍ରଦାନ କରିବା ଲାଗି ଭୋପାଳରେ ଏକ କୋଠା ଭଡ଼ା ସୂତ୍ରରେ ନେବ । ସଂସ୍ଥାନ ମାନସିକ ରୋଗୀଙ୍କ ପାଇଁ ସମସ୍ତ ପ୍ରକାରର ଥଇଥାନ ସେବା ଉପଲବ୍ଧ କରାଇବା ସହିତ ସ୍ନାତ୍ତୋକତର ଏବଂ ଏମଫିଲ ଡିଗ୍ରୀ ପର୍ଯ୍ୟନ୍ତ ଶିକ୍ଷା ବ୍ୟବସ୍ଥା ମଧ୍ୟ ଯୋଗାଇଦେବ । ଏନଆଇଏମଏଚଆର ଦେଶରେ ମାନସିକ ସ୍ୱାସ୍ଥ୍ୟ କ୍ଷେତ୍ରରେ ଏହି ଶ୍ରେଣୀର ପ୍ରଥମ ସଂସ୍ଥାନ ହେବ । ମାନସିକ ସ୍ୱାସ୍ଥ୍ୟ କ୍ଷେତ୍ରରେ ଦକ୍ଷତା ବିକାଶ ଏବଂ ଥଇଥାନ ମାମଲାରେ ଏହା ଏକ ଅତ୍ୟଧିକ ଦକ୍ଷ ସଂସ୍ଥାନ ରୂପରେ କାର୍ଯ୍ୟ କରିବ ଏବଂ କେନ୍ଦ୍ର ସରକାରଙ୍କୁ ମାନସିକ ରୋଗୀଙ୍କ ପୁନର୍ବାସ ଲାଗି ପ୍ରଭାବୀ ବ୍ୟବସ୍ଥାର ମଡେଲ ବିକଶିତ କରିବାରେ ସହାୟକ ହେବ ।
ମାତୃ ମୃତ୍ୟୁ ହାରରେ ଉଲ୍ଲେଖନୀୟ ହ୍ରାସକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମାତୃ ମୃତ୍ୟୁହାର ୨୦୧୪-୧୬ ମସିହାରେ ଏକ ଲକ୍ଷରେ ୧୩୦ ରୁ ୨୦୧୮-୨୦ରେ ଏକ ଲକ୍ଷରେ ୯୭ ହ୍ରାସକୁ ପ୍ରଶଂସା କରିଛନ୍ତି । ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଛନ୍ତି ଯେ ମହିଳା ସଶକ୍ତିକରଣ ସହ ଜଡିତ ସମସ୍ତ ଦିଗ ଅତ୍ୟନ୍ତ ମଜବୁତ ରହିଛି । କେନ୍ଦ୍ର ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରୀ ଡକ୍ଟର ମନସୁଖ ମାଣ୍ଡଭିୟଙ୍କ ଏକ ଟୁଇଟକୁ ଉଦ୍ଧୃତ କରି ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଏକ ଉତ୍ସାହଜନକ ଧାରା । ଏହି ପରିବର୍ତ୍ତନ ଦେଖି ଖୁସି । ମହିଳା ସଶକ୍ତିକରଣ ସହ ଜଡିତ ସମସ୍ତ ଦିଗକୁ ଆଗକୁ ବଢାଇବାକୁ ଆମର କାର୍ଯ୍ୟ ଅତ୍ୟନ୍ତ ଶକ୍ତିଶାଳୀ ରହିଛି ।”
ପ୍ରଧାନମନ୍ତ୍ରୀ ୭୫% ରୁ ଅଧିକ ବୟସ୍କ ଲୋକଙ୍କୁ ସମ୍ପୂର୍ଣ୍ଣ ଟୀକାକରଣ କରାଯିବା ନେଇ ଖୁସି ବ୍ୟକ୍ତ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୭୫% ବୟସ୍କ ଲୋକଙ୍କୁ ସମ୍ପୂର୍ଣ୍ଣ ଟୀକାକରଣ କରାଯିବା ନେଇ ଖୁସି ବ୍ୟକ୍ତ କରିଛନ୍ତି । କେନ୍ଦ୍ର ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରୀ ଡକ୍ଟର ମନସୁଖ ମାଣ୍ଡଭ୍ୟଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ କହିଛନ୍ତି; “ସମସ୍ତ ୭୫% ବୟସ୍କଙ୍କ ସଂପୂର୍ଣ୍ଣ ଟୀକାକରଣ କରାଯାଇଛି । ଏହି ମହତ୍ୱପୂର୍ଣ୍ଣ କାର୍ଯ୍ୟ ପାଇଁ ଆମର ନାଗରିକମାନଙ୍କୁ ଅଭିନନ୍ଦନ ଯେଉଁମାନେ ଆମ ଟୀକାକରଣ ଅଭିଯାନକୁ ସଫଳ କରୁଛନ୍ତି ସେମାନଙ୍କ ପାଇଁ ଗର୍ବିତ ।”
ମଧ୍ୟପ୍ରଦେଶର ବେତୁଲ ଠାରେ ସଡକ ଦୁର୍ଘଟଣା ମୃତ ବ୍ୟକ୍ତିଙ୍କ ପାଇଁ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଧ୍ୟପ୍ରଦେଶର ବେତୁଲ ଠାରେ ସଡକ ଦୁର୍ଘଟଣା ଯୋଗୁଁ ହୋଇଥିବା ମୃତ୍ୟୁରେ ଗଭୀର ଶୋକ ବ୍ୟକ୍ତ କରିଛନ୍ତି । ଶ୍ରୀ ମୋଦୀ ପୀଡିତଙ୍କ ପାଇଁ ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠି (ପିଏମଏନଆରଏଫ)ରୁ ସହାୟତା ରାଶି ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ମଧ୍ୟପ୍ରଦେଶର ବେତୁଲ ଠାରେ ସଡକ ଦୁର୍ଘଟଣା ଯୋଗୁଁ ହୋଇଥିବା ପ୍ରାଣହାନୀ ବେଶ ଦୁଃଖଦ । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା । ଆହତମାନଙ୍କ ଶୀଘ୍ର ଆରୋଗ୍ୟ କାମନା କରୁଛି । ମୃତକଙ୍କ ନିକଟତମ ପରିଜନଙ୍କୁ ପିଏମଏନଆରଏଫରୁ ୨ ଲକ୍ଷ ଟଙ୍କା ଲେଖାଏଁ ଓ ଆହତଙ୍କୁ ୫୦ ହଜାର ଟଙ୍କା ଲେଖାଏଁ ଅନୁକମ୍ପାମୂଳକ ସହାୟତା ରାଶି ପ୍ରଦାନ କରାଯିବ: PM”
ଦକ୍ଷିଣ ଏସୀୟ ଉପଗ୍ରହ ପ୍ରକ୍ଷେପଣ ଅବସରରେ ଦକ୍ଷିଣ ଏସୀୟ ରାଷ୍ଟ୍ରମୁଖ୍ୟଙ୍କ ସହ ଭିଡିଓ କନଫେରେନ୍ସିଂ ଜରିଆରେ ପ୍ରଧାନମନ୍ତ୍ରୀଙ୍କ ଉଦଯାପନୀ ଅଭିଭାଷଣ

ମହାମାନ୍ୟଗଣ, ଆପଣମାନଙ୍କ ବଚନବଦ୍ଧତା ପାଇଁ ମୁଁ ପ୍ରତେକଙ୍କୁ ଧନ୍ୟବାଦ ଜଣାଇବାକୁ ଚାହୁଁଛି । ଆପଣମାନଙ୍କ ଚିନ୍ତାଧାରା ଆଜିର ଉପଗ୍ରହ ପ୍ରକ୍ଷେପଣ ଅବସରରେ ଭାବନା ଆକାରରେ ଗୁଞ୍ଜରିତ ହେଉଛି । ଦକ୍ଷିଣ ଏସୀୟ ଉପଗ୍ରହ ଆମକୁ ଏହି ବାର୍ତ୍ତା ଦେଉଛି ଯେ ସମଭାବାପନ୍ନ ରାଷ୍ଟ୍ରଗୁଡିକ ମଧ୍ୟରେ ଆଞ୍ଚଳିକ ସହଯୋଗ ଆକାଶ ଭଳି ଅସିମୀତ ହେବା ଉଚିତ । “ସବକା ସାଥ ସବକା ବିକାଶ”, ଦକ୍ଷିଣ ଏସିଆରେ କାର୍ଯ୍ୟ ଏବଂ ସହଯୋଗ ବୃଦ୍ଧି କରିବାରେ ମାର୍ଗଦର୍ଶନ କରିବ । ଏବଂ ଆମ ଲୋକମାନଙ୍କ ଅର୍ଥନୈତିକ ସମୃଦ୍ଧି ହାସଲ କରିବା ଲାଗି ଆମର ପ୍ରମୁଖ ଲକ୍ଷ୍ୟ ସାଧିତ ହୋଇପାରିବ । ଏବଂ ଏହା ଭିତରେ ଆପଣମାନେ ଏକ ସୁଦୃଢ ତଥା ସମର୍ପିତ୍ତ ସହଯୋଗୀ ଭାବେ ଭାରତକୁ ପାଇପାରିବେ ଯାହା ବାସ୍ତବରେ ସେହି ସଂକଳ୍ପ ଓ ସିଦ୍ଧାନ୍ତରେ ବିଶ୍ଵାସ କରିଥାଏ । ଆଜି ଦକ୍ଷିଣ ଏସୀୟ ଉପଗ୍ରହ ପ୍ରକ୍ଷେପଣ ସମାରୋହକୁ ଉପଭୋଗ କରିବା ଲାଗି ମୋ ସହିତ ଉପସ୍ଥିତ ରହିଥିବାରୁ ମୁଁ ପୁଣିଥରେ ଆପଣମାନଙ୍କୁ ଧନ୍ୟବାଦ ଦେବାକୁ ଚାହୁଁଛି । ଆପଣମାନଙ୍କ ସୁଦୃଢ ଏବଂ ନିରନ୍ତର ସହଯୋଗ କାରଣରୁ ଏହି ପରିକଳ୍ପନା ବାସ୍ତବ ରୂପ ନେଇପାରିଛି । ଆଞ୍ଚଳିକ ଅଭିବୃଦ୍ଧି ଏବଂ ସମୃଦ୍ଧି ଲାଗି ଆମ ସମସ୍ତଙ୍କ ସାଧାରଣ ଏବଂ ସାମୁହିକ ଉଦ୍ୟମର ଆନନ୍ଦ ଉପଭୋଗ କରିବା ଲାଗି ବାରମ୍ବାର ଏପରି ଅବସର ମିଳୁ ବୋଲି ଶେଷରେ ମୁଁ ଆଶା କରୁଛି । ଧନ୍ୟବାଦ । ବହୁତ ବହୁତ ଧନ୍ୟବାଦ ।
ଭୁଟାନ ପ୍ରଧାନମନ୍ତ୍ରୀଙ୍କ ଭାରତ ଗସ୍ତ ଅବସରରେ ପ୍ରଧାନମନ୍ତ୍ରୀଙ୍କ ପ୍ରେସ ବିବୃତି

ମହାମହିମ, ପ୍ରଧାନମନ୍ତ୍ରୀ ଡ଼କ୍ଟର ଲୋତେ ଶେରିଙ୍ଗ, ଭୁଟାନରୁ ଏଠାକୁ ଆସିଥିବା ସମସ୍ତ ବିଶିଷ୍ଟ ଅତିଥିଗଣ, ବନ୍ଧୁଗଣ, ଏହି ବର୍ଷ ହେଉଛି ଭାରତ ଏବଂ ଭୁଟାନର ରାଜନୈତିକ ସମ୍ବନ୍ଧର ସ୍ୱର୍ଣ୍ଣ ଜୟନ୍ତୀ ବର୍ଷ । ଏହି ଐତିହାସିକ ଏବଂ ଶୁଭ ବର୍ଷରେ, ପ୍ରଧାନମନ୍ତ୍ରୀ ଡ଼କ୍ଟର ଲୋତେଙ୍କର ଭାରତରେ ହାର୍ଦ୍ଦିକ ସ୍ୱାଗତ କରିବା ହେଉଛି ମୋ ପାଇଁ ଆନନ୍ଦର ବିଷୟ । ଭୁଟାନରେ ଚଳିତ ବର୍ଷ ତୃତୀୟ ସାଧାରଣ ନିର୍ବାଚନ ସଫଳତାର ସହିତ ପରିଚାଳନା ପାଇଁ ଭୁଟାନ ସରକାର ଏବଂ ଭୁଟାନର ଜନତା, ଉଭୟଙ୍କୁ ହୃଦୟର ସହିତ ଅଭିନନ୍ଦନ ଜଣାଉଛି । ଏହି ନିର୍ବାଚନରେ ସଫଳତା ପାଇଁ ପ୍ରଧାନମନ୍ତ୍ରୀ ଡ଼କ୍ଟର ଲୋତେଙ୍କୁ ମୋ ତରଫରୁ ବହୁତ ବହୁତ ଶୁଭେଚ୍ଛା ଏବଂ ଶୁଭ କାମନା । ମୋର ବିଶ୍ୱାସ ଯେ ତାଙ୍କ ନେତୃତ୍ୱରେ ଭୁଟାନ ସଫଳତା ଏବଂ ସୁଖ ଶାନ୍ତିର ପଥରେ ପ୍ରଗତି କରି ଚାଲିବ । ବନ୍ଧୁଗଣ, ପ୍ରଧାନମନ୍ତ୍ରୀ ଡ଼କ୍ଟର ଲୋତେ ଭୁଟାନ ପାଇଁ ତାଙ୍କର “Narrowing the Gap” ଦୃଷ୍ଟିଭଙ୍ଗୀ ବିଷୟରେ ମୋତେ ବିସ୍ତୃତ ଭାବେ ସୂଚନା ଦେଇଛନ୍ତି । ମୁଁ ତାଙ୍କର ଦୂରଦୃଷ୍ଟିକୁ ତ ପ୍ରଶଂସା କରୁଛି, ମୁଁ ଏଥିପାଇଁ ବହୁତ ଆନନ୍ଦିତ ଯେ ତାଙ୍କ ଦୃଷ୍ଟିଭଙ୍ଗୀ ମୋର ‘ସମସ୍ତଙ୍କ ସହିତ, ସମସ୍ତଙ୍କର ବିକାଶ’(ସବକା ସାଥ-ସବକା ବିକାଶ) ଦୃଷ୍ଟିଭଙ୍ଗୀ ସହିତ ମେଳ ଖାଉଛି । ମୁଁ ପ୍ରଧାନମନ୍ତ୍ରୀ ମହୋଦୟଙ୍କୁ ଆଶ୍ଵସ୍ତ କରିଛି କି ଭୁଟାନର ବିକାଶରେ ଭାରତ ସଦା ସର୍ବଦା ଏକ ଭରସାଯୋଗ୍ୟ ବନ୍ଧୁ ଏବଂ ଭାଗିଦାରୀର ଭୂମିକା ତୁଲାଇବ । ଭୁଟାନର ଦ୍ୱାଦଶ ପଞ୍ଚବାର୍ଷିକ ଯୋଜନାରେ ଭାରତ ଚାରି ହଜାର, ପାଞ୍ଚ ଶହ କୋଟି ଟଙ୍କାର ଯୋଗଦାନ ଦେବ । ଏହି ଯୋଗଦାନ ଭୁଟାନର ଆବଶ୍ୟକତା ଏବଂ ପ୍ରାଥମିକତାର ଅନୁରୂପ ହେବ । ବନ୍ଧୁଗଣ, ଭାରତ ଏବଂ ଭୁଟାନର ଦୀର୍ଘ ସହଯୋଗର ଇତିହାସରେ ଜଳ ବିଦ୍ୟୁତ କ୍ଷେତ୍ରରେ ସହଯୋଗର ଏକ ଗୁରୁତ୍ୱପୂର୍ଣ୍ଣ ଅଂଶ ଭାବେ ରହିଛି । ଆଜି ଆମେ ଏହି ମହତ୍ୱପୂର୍ଣ୍ଣ କ୍ଷେତ୍ରର ସମସ୍ତ ସମ୍ବନ୍ଧିତ ପ୍ରକଳ୍ପଗୁଡିକରେ ନିଜର ସହଯୋଗର ସମୀକ୍ଷା କରିଛୁ । ତେବେ ଏହା ଆନନ୍ଦର ବିଷୟ ଯେ, ମାନ୍‌ଗ – ନେଦଛୁ ପ୍ରକଳ୍ପର କାର୍ଯ୍ୟ ଶୀଘ୍ର ଶେଷ ହେବାକୁ ଯାଉଛି । ଏହି ପ୍ରକଳ୍ପର ଶୁଳ୍କ ନେଇ ସହମତି ପ୍ରକାଶ ପାଇଛି । ଅନ୍ୟ ପ୍ରକଳ୍ପଗୁଡିକର କାର୍ଯ୍ୟ ସନ୍ତୋଷଜନକ ଭାବେ ପ୍ରଗତି କରୁଛି । ଆଉ ଆମେ ଦୁହେଁ ସମସ୍ତ ପ୍ରକଳ୍ପକୁ ଆହୁରି ଅଧିକ ଗତି ଦେବାକୁ ଚାହୁଁଛୁ । ଆମ ସହଯୋଗର ଆଉ ଏକ ନୂତନ ଦିଗ ହେଉଛି ମହାକାଶ ବିଜ୍ଞାନ । ମୁଁ ଆନନ୍ଦିତ ଯେ, ଦକ୍ଷିଣ ଏସୀୟ ଉପଗ୍ରହର ସୁଫଳ ପାଇବା ପାଇଁ ଇସ୍ରୋ ଦ୍ୱାରା ଭୁଟାନରେ ନିର୍ମାଣ କରାଯାଉଥିବା ଗ୍ରାଉଣ୍ଡ ଷ୍ଟେସନ ମଧ୍ୟ ଶୀଘ୍ର ପ୍ରସ୍ତତ ହେବାକୁ ଯାଉଛି । ଏହି ପ୍ରକଳ୍ପ ସମ୍ପୂର୍ଣ୍ଣ ହେବା ଦ୍ୱାରା ଭୁଟାନର ଦୂର ଦୂରାନ୍ତ ଅଞ୍ଚଳରେ ମଧ୍ୟ ପାଣିପାଗର ସୂଚନା,ଟେଲି ମେଡିସିନ ଏବଂ ବିପର୍ଯ୍ୟୟରେ ସହଯୋଗ ଭଳି କାର୍ଯ୍ୟରେ ସହାୟତା ମିଳିବ । ବନ୍ଧୁଗଣ, ଆଜି ପ୍ରଧାନମନ୍ତ୍ରୀ ଡ଼କ୍ଟର ଲୋତେ ମୋତେ ଗୋଟିଏ ଶୁଭଖବର ମଧ୍ୟ ଦେଇଛନ୍ତି । ଭୁଟାନ ସରକାର ହିଁ ଖୁବ ଶୀଘ୍ର ‘ରୂପେ କାର୍ଡ଼’ର ଶୁଭାରମ୍ଭ କରିବା ପାଇଁ ନିଷ୍ପତ୍ତି ନେଇଛନ୍ତି । ମହାମହିମ, ଏହି ନିଷ୍ପତ୍ତି ପାଇଁ ଆପଣଙ୍କୁ ହୃଦୟର ସହିତ କୃତଜ୍ଞତା ଜଣାଉଛି । ମୋର ବିଶ୍ୱାସ ଯେ ବର୍ତ୍ତମାନର ସମୟରେ ଏହା ଦ୍ୱାରା ଦୁଇ ଦେଶ ମଧ୍ୟରେ ଲୋକମାନଙ୍କ ମଧ୍ୟରେ ସମ୍ବନ୍ଧକୁ ଆହୁରି ଅଧିକ ଶକ୍ତି ମିଳିବ । ମହାମହିମ, ଆପଣ ନିଜର ପ୍ରଥମ ବିଦେଶ ଯାତ୍ରା ପାଇଁ ଭାରତକୁ ବାଛିଲେ । ଆଉ, ଚାରି ବର୍ଷ ପୂର୍ବେ, ପ୍ରଧାନମନ୍ତ୍ରୀ ଭାବେ ମୋର ପ୍ରଥମ ବିଦେଶ ଯାତ୍ରା ଭୁଟାନକୁ ହିଁ ଥିଲା । ଜଣେ ଅନ୍ୟଜଣଙ୍କ ସହିତ ସହଯୋଗକୁ ସୁଦୃଢ କରିବା ପାଇଁ, ବିକାଶ ପଥରେ ପାଦରେ ପାଦ ମିଳାଇ ଆଗକୁ ବଢିବା ପାଇଁ, ଆମର ସହଯୋଗର ପ୍ରତିବଦ୍ଧତାର ଏହା ହେଉଛି ପ୍ରତୀକ । ମୋର ବିଶ୍ୱାସ ଯେ ଆପଣଙ୍କର ଏହି ଭାରତ ଯାତ୍ରା ଆମ ସମ୍ବନ୍ଧକୁ ଏକ ନୂତନ ଗତି ଦେବାରେ ସଫଳ ହେବ । ଏହି ଶବ୍ଦ ସହିତ ମୁଁ ପୁଣି ଥରେ ଭାରତରେ ଆପଣଙ୍କୁ ଆପଣଙ୍କର ପ୍ରତିନିଧି ଦଳକୁ ହାର୍ଦ୍ଦିକ ସ୍ୱାଗତ ଜଣାଉଛି । ଧନ୍ୟବାଦ । ତାଶି ଦେଲେଗ!
ଜୟନ୍ତୀ ଅବସରରେ ଆଚାର୍ଯ୍ୟ କ୍ରିପାଲାନିଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଭାରତର ସ୍ୱାଧୀନତା ସଂଗ୍ରାମରେ ଅବଦାନ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଚାର୍ଯ୍ୟ କ୍ରିପାଲାନିଙ୍କୁ ମନେ ପକାଇଛନ୍ତି । ଆଚାର୍ଯ୍ୟ କ୍ରିପାଲାନିଙ୍କ ଜୟନ୍ତୀ ଅବସରରେ ଦେଶ ପାଇଁ ତାଙ୍କ ମହାନ ଦୃଷ୍ଟିକୋଣ ଓ ପରିବେଶ ସଂରକ୍ଷଣ ଏବଂ ସାମାଜିକ ସଶକ୍ତିକରଣ ପ୍ରତି ଅବଦାନକୁ ପ୍ରଧାନମନ୍ତ୍ରୀ ପ୍ରଶଂସା କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ବାପୁଙ୍କ ନେତୃତ୍ୱରେ ଭାରତର ସ୍ୱାଧୀନତା ସଂଗ୍ରାମରେ ଆଚାର୍ଯ୍ୟ କ୍ରିପାଲାନି ଅଗ୍ରଣୀ ଭୂମିକା ତୁଲାଇଥିଲେ । ଦେଶ ପାଇଁ ତାଙ୍କ ମହାନ ଦୃଷ୍ଟିଭଙ୍ଗୀ ଥିଲା ଓ ସାଂସଦ ଭାବେ ସେ ତାହା ପୂରଣ କରିବାକୁ ଚେଷ୍ଟା କରିଥିଲେ । ପରିବେଶ ସଂରକ୍ଷଣ ଓ ସାମାଜିକ ସଶକ୍ତିକରଣ ପ୍ରତି ତାଙ୍କର ବିପୁଳ ଅବଦାନ ଥିଲା । ଜୟନ୍ତୀ ଅବସରରେ ତାଙ୍କୁ ସ୍ମରଣ କରୁଛି ।”
ଝାଡଖଣ୍ଡରେ ବିଭିନ୍ନ ଉନ୍ନୟନ ପ୍ରକଳ୍ପର ଶୁଭାରମ୍ଭ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଝାଡଖଣ୍ଡର ସାହେବଗଞ୍ଜଠାରେ ବିଭିନ୍ନ ଉନ୍ନୟନ ପ୍ରକଳ୍ପର ଶୁଭାରମ୍ଭ କରିଛନ୍ତି । ପ୍ରଥମ ଚରଣରେ ପ୍ରଧାନମନ୍ତ୍ରୀ ଗଙ୍ଗା ନଦୀ ଉପରେ ଚାରି ଲେନ ବିଶିଷ୍ଟ ଏକ ସେତୁ ଓ ବହୁମୂଖୀ ଟର୍ମିନାଲର ଆଧାରଶିଳା ରଖିଥିଲେ । ବାରଣାସୀରୁ ହଳଦିଆ ମଧ୍ୟରେ ଜାତୀୟ ଜଳପଥ-1ର ଏକ ପ୍ରମୁଖ ଅଂଶ ହେଉଛି ଏହି ବହୁମୂଖୀ ନଦୀ ଟର୍ମିନାଲ । ଦ୍ଵିତୀୟ ପର୍ଯ୍ୟାୟରେ ପ୍ରଧାନମନ୍ତ୍ରୀ ଜାତୀୟ ରାଜପଥର ଗୋବିନ୍ଦପୁର-ଜାମତରା-ଦୁମକା-ସାହେବଗଞ୍ଜ ସେକ୍ସନରେ 311 କିଲୋମିଟର ସଡକର ଉଦ୍ଘାଟନ କରିଥିଲେ । ସେହିପରି ସାହେବଗଞ୍ଜ ଜିଲ୍ଲା କୋର୍ଟ ଏବଂ ସଦର ମହକୁମା ହସ୍ପିଟାଲ ପରିସରରେ ସୌରଶକ୍ତି ପ୍ରକଳ୍ପକୁ ଲୋକାର୍ପଣ କରିଥିଲେ । ପ୍ରଧାନମନ୍ତ୍ରୀ ଏହି ଅବସରରେ ପାହାଡିଆ ସ୍ଵତନ୍ତ୍ର ଇଣ୍ଡିଆ ରିଜର୍ଭ ବାଟାଲିଅନର ନବ ନିଯୁକ୍ତ କନଷ୍ଟେବଲମାନଙ୍କୁ ଔପଚାରିକ ଭାବେ ନିଯୁକ୍ତି ପତ୍ର ପ୍ରଦାନ ସହ ବିଭିନ୍ନ ସ୍ଵୟଂ ସହାୟକ ଗୋଷ୍ଠୀର ମହିଳା ଉଦ୍ୟୋଗୀମାନଙ୍କୁ ସ୍ମାର୍ଟଫୋନ ଆବଣ୍ଟନ କରିଥିଲେ । ସମାରୋହରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ଏହିସବୁ ଉନ୍ନୟନ ପ୍ରକଳ୍ପ ସାନ୍ତାଳ ପ୍ରଗଣା ଅଞ୍ଚଳ ପାଇଁ ଉପକାରସିଦ୍ଧ ହେବ ଏବଂ ଏଠାକାର ଆଦିବାସୀ ସମ୍ପ୍ରଦାୟର ସଶକ୍ତିକରଣରେ ସହାୟକ ହେବ । ସେ କହିଥିଲେ ଯେ, ଦେଶର ଗରିବ ଶ୍ରେଣୀର ଲୋକେ ଏକ ମର୍ଯ୍ୟଦାପୂର୍ଣ୍ଣ ଜୀବନ ବଞ୍ଚିବାକୁ ଚାହାନ୍ତି ଏବଂ ନିଜର ସାମର୍ଥ୍ୟ ପ୍ରଦର୍ଶନ ପାଇଁ ସୁଯୋଗ ଅପେକ୍ଷାରେ ରହିଛନ୍ତି । ଏଣୁ ସେ ଗରିବମାନଙ୍କ ଦକ୍ଷତା ଓ ପରିଶ୍ରମ ଉପରେ ପୂର୍ଣ୍ଣ ଆସ୍ଥା ରଖିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ, ଦେଶରେ ଏକ ସଚ୍ଚୋଟତାର ଯୁଗ ଆରମ୍ଭ ହୋଇଛି । ଗରିବମାନଙ୍କୁ ସେମାନଙ୍କ ନ୍ୟାଯ୍ୟ ଅଧିକାର ପ୍ରଦାନ ଲାଗି ସେ ଯେଉଁ ପ୍ରୟାସ ଆରମ୍ଭ କରିଛନ୍ତି ସେଥିଲାଗି ପ୍ରଧାନମନ୍ତ୍ରୀ ଜନସାଧାରଣଙ୍କ ଆଶୀର୍ବାଦ ଭିକ୍ଷା କରିଥିଲେ ।
କର୍ଣ୍ଣାଟକର ଟୁମକୁରୁଠାରେ ଯୁବ ସମ୍ମେଳନକୁ ଭିଡିଓ କନଫରେନ୍ସିଂ ଜରିଆରେ ସମ୍ବୋଧିତ କରୁଛନ୍ତି ପ୍ରଧାନମନ୍ତ୍ରୀ

କର୍ଣ୍ଣାଟକର ଟୁମକୁରୁଠାରେ ଆୟୋଜିତ ରାଜ୍ୟ ସ୍ତରୀୟ ଯୁବ ସମ୍ମେଳନକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭିଡିଓ କନଫରେନ୍ସିଂ ଜରିଆରେ ସମ୍ବୋଧିତ କରିଛନ୍ତି । ଏହି ସମ୍ମେଳନ ଯୁବଶକ୍ତି-ନୂତନ ଭାରତର ସଂକଳ୍ପ ବିଷୟବସ୍ତୁ ଉପରେ ଆୟୋଜନ କରାଯାଇଥିଲା । ସ୍ୱାମୀ ବିବେକାନନ୍ଦଙ୍କ ଚିକାଗୋ ଅଭିଭାଷଣର 125ତମ ବର୍ଷ ପୂର୍ତ୍ତି ଏବଂ ଭଗିନୀ ନିବେଦିତାଙ୍କ 150ତମ ଜୟନ୍ତୀ ତଥା ଟୁମକୁରୁସ୍ଥିତ ରାମକୃଷ୍ଣ ବିବେକାନନ୍ଦ ଆଶ୍ରମର ରୌପ୍ୟ ଜୟନ୍ତୀ ଉପଲକ୍ଷେ ଟୁମକୁରୁଠାରେ ଏହି ସମ୍ମେଳନ ଆୟୋଜନ କରାଯାଇଥିଲା । ପ୍ରଧାନମନ୍ତ୍ରୀ କହିଥିଲେ ଯେ ସେ ଯଥାସମ୍ଭବ ଯୁବପିଢ଼ିଙ୍କ ସହିତ ମିଶିବା ଲାଗି ଚେଷ୍ଟା କରିଥାନ୍ତି ଏବଂ ସେମାନଙ୍କ ଆଶା ଓ ଆକାଂକ୍ଷାକୁ ଜାଣିବା ସହ ତଦନୁଯାୟୀ କାର୍ଯ୍ୟ କରିବା ଲାଗି ପ୍ରୟାସ କରିଥା’ନ୍ତି । ସେ କହିଥିଲେ ଯେ ଆଜିର ଆୟୋଜନର ମୁଖ୍ୟ କେନ୍ଦ୍ରବିନ୍ଦୁ ହେଉଛନ୍ତି ସ୍ୱାମୀ ବିବେକାନନ୍ଦ । ସେ କହିଥିଲେ ଯେ ସ୍ୱାଧୀନତା ଆନ୍ଦୋଳନ ସମୟରେ ବିଭିନ୍ନସ୍ତରରେ ସ୍ୱାଧୀନତା ହାସଲ ଲାଗି ସମସ୍ତେ ଏକମନରେ ସଂକଳ୍ପ ନେଇଥିଲେ । ଏଥିରେ ସାମାଜିକ ସଂସ୍କାର ପାଇଁ ମଧ୍ୟ ପ୍ରୟାସ ସାମିଲ ଥିଲା । ପ୍ରଧାନମନ୍ତ୍ରୀ କହିଥିଲେ ଯେ ଗତ 4 ବର୍ଷ ଧରି କେନ୍ଦ୍ର ସରକାର ଉତ୍ତର-ପୂର୍ବର ଭାବଗତ ଏକତ୍ରୀକରଣ ପାଇଁ ପ୍ରୟାସ କରି ସଫଳ ହୋଇଛନ୍ତି । ସେ କହିଥିଲେ ଯେ ଏକତ୍ରୀକରଣ ଦ୍ୱାରା ହିଁ ଉଗ୍ରବାଦର ମୁକାବିଲା କରିହେବ । ଏହାକୁ ହାସଲ କରିବା ଦିଗରେ ଜୀବନକୁ ସମର୍ପିତ କରିବା ଲାଗି ସଂକଳ୍ପ ନେବାକୁ ସେ ଯୁବପିଢ଼ିଙ୍କୁ ଆହ୍ୱାନ କରିଥିଲେ । ସେ କହିଥିଲେ ଯେ ଯୁବପିଢ଼ି ରାଷ୍ଟ୍ରନିର୍ମାଣରେ ସେମାନଙ୍କ ଶକ୍ତିର ଉପଯୋଗ କରିବା ଉଚିତ । ଏହି ପରିପ୍ରେକ୍ଷୀରେ ପ୍ରଧାନମନ୍ତ୍ରୀ ମୂଦ୍ରା ଯୋଜନା, ଆତ୍ମନିଯୁକ୍ତି ଏବଂ ଦକ୍ଷତା ବିକାଶ ବିଷୟରେ ସେ ସୂଚନା ଦେଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଆଜିର ଯୁବପିଢ଼ି ଏକ ଉତ୍ତମ ବର୍ତ୍ତମାନ ଏବଂ ଭବିଷ୍ୟତ ପାଇଁ ଅତୀତରୁ ଶିକ୍ଷା ଲାଭ କରିବାକୁ ଚାହୁଁଛି ।
ମାନବିକ ଅଧିକାର ସୁରକ୍ଷା (ସଂଶୋଧନ) ବିଲ, 2018କୁ କ୍ୟାବିନେଟ ମଞ୍ଜୁରି

ଦେଶରେ ମାନବିକ ଅଧିକାରର ଉନ୍ନତ ସୁରକ୍ଷା ଏବଂ ପ୍ରୋତ୍ସାହନ ଉଦ୍ଦେଶ୍ୟରେ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମାନବିକ ଅଧିକାର ସୁରକ୍ଷା (ସଂଶୋଧନ) ବିଲ, 2018 ଅନୁମୋଦନ ଲାଭ କରିଛି । (1) ଏହି ବିଲରେ ଆୟୋଗଙ୍କ ମାନ୍ୟତାପ୍ରାପ୍ତ ସଦସ୍ୟ ଭାବେ ଜାତୀୟ ଶିଶୁ ଅଧିକାର ସୁରକ୍ଷା ଆୟୋଗଙ୍କୁ ମଧ୍ୟ ସାମିଲ କରିବାର ପ୍ରସ୍ତାବ ରହିଛି । (2) ଆୟୋଗ ଗଠନ ସମୟରେ ଜଣେ ମହିଳା ସଦସ୍ୟଙ୍କୁ ମଧ୍ୟ ସାମିଲ କରିବାର ପ୍ରସ୍ତାବ ଏହି ବିଲରେ ରହିଛି । (3) ଜାତୀୟ ମାନବିକ ଅଧିକାର ଆୟୋଗ ଓ ରାଜ୍ୟ ମାନବିକ ଅଧିକାର ଆୟୋଗର ଅଧ୍ୟକ୍ଷଙ୍କ ପଦବୀ ଲାଗି ଯୋଗ୍ୟତା ଏବଂ ଚୟନର ସୀମା ବୃଦ୍ଧି କରିବା ସକାଶେ ମଧ୍ୟ ଏହି ବିଲରେ ପ୍ରସ୍ତାବ ରହିଛି । (4) ବିଲରେ କେନ୍ଦ୍ର ଶାସିତ ଅଂଚଳରେ ମାନବିକ ଅଧିକାର ଉଲ୍ଲଙ୍ଘନ ମାମଲାଗୁଡ଼ିକର ଅନୁଧ୍ୟାନ ଲାଗି ଏକ ବ୍ୟବସ୍ଥା ନିର୍ମାଣ କରିବାର ପ୍ରସ୍ତାବ ମଧ୍ୟ ରହିଛି । (5) ବିଲରେ ଜାତୀୟ ମାନବିକ ଅଧିକାର ଆୟୋଗ ଏବଂ ରାଜ୍ୟ ମାନବିକ ଅଧିକାର ଆୟୋଗର ଅଧ୍ୟକ୍ଷ ଏବଂ ସଦସ୍ୟମାନଙ୍କ କାର୍ଯ୍ୟକାଳରେ ସଂଶୋଧନ ପାଇଁ ପ୍ରସ୍ତାବ ରହିଛି । ଯାହାଦ୍ୱାରା ଏହାକୁ ଅନ୍ୟ ଆୟୋଗଗୁଡ଼ିକର ଅଧ୍ୟକ୍ଷ ଏବଂ ସଦସ୍ୟଙ୍କ କାର୍ଯ୍ୟକାଳ ଅନୁରୂପ କରାଯାଇପାରିବ । ଲାଭ : ଏହି ସଂଶୋଧନ ଦ୍ୱାରା ଭାରତରେ ମାନବିକ ଅଧିକାର ସଂଶୋଧନକୁ ଦୃଢ଼ତା ମିଳିବ ଏବଂ ମାନବିକ ଅଧିକାର ଅନୁଷ୍ଠାନଗୁଡ଼ିକ ନିଜ ଦାୟିତ୍ୱ, ଭୂମିକା ଏବଂ ଉତ୍ତରଦାୟିତ୍ୱକୁ ପ୍ରଭାବୀ ଢଙ୍ଗରେ କାର୍ଯ୍ୟକାରୀ କରିପାରିବେ । କେବଳ ସେତିକି ନୁହେଁ ସଂଶୋଧିତ ଅଧିନିୟମ ଦ୍ୱାରା ମାନବିକ ଅଧିକାର ସଂସ୍ଥାଗୁଡ଼ିକ ଜୀବନ, ସ୍ୱାଧୀନତା, ସମାନତା ଏବଂ ବ୍ୟକ୍ତିର ସମ୍ମାନ ସହ ଜଡ଼ିତ ଅଧିକାରଗୁଡ଼ିକୁ ସୁନିଶ୍ଚିତ କରିବାରେ ସମକକ୍ଷ ବିଶ୍ୱସ୍ତରୀୟ ମାନଦଣ୍ଡର ପାଳନ କରିପାରିବେ ।